钦定古今图书集成/理学汇编/学行典/第260卷 > 胡昭
## 钦定古今图书集成/理学汇编/学行典/第260卷 > 胡昭

按《管宁传》：“颍川胡昭，字孔明，养志不仕，始避地冀州，
辞袁绍之命，遁还乡里。太祖为司空，丞相，频加礼辟，

昭乃转居陆浑山中，躬耕乐道，以经籍自娱，闾里敬
而爱之。建安二十三年，陆浑长张固被书调丁夫，当”
给。汉中百姓恶惮远役，并怀扰扰。民孙狼等因兴兵
杀县主簿，作为叛乱，县邑残破。固率将十馀吏卒，依
昭住止，招集遗民，安复社稷。狼等遂南附关羽。羽授
印给兵，还为贼寇。到陆浑南长乐亭，自相约誓，言“胡
居士贤者也，一不得犯其部落。”一川赖昭，咸无怵惕，
天下安辑，徙宅宜阳。正始中，骠骑将军赵俨、尚书黄
休、郭彝，散骑常侍荀𫖮、锺毓、太仆庾嶷、弘农太守何
桢等递荐昭曰：“天真高絜，老而弥笃；元虚静素，有夷、
皓之节。宜蒙征命，以励风俗。”至熹平二年，公车特征。
会卒，年八十九，拜子纂郎中。初，昭善史书，与锺繇、邯
郸淳、卫觊、韦诞并有名，尺牍之迹，动见模楷焉。〈注〉《高
士传》曰：“初，晋宣帝为布衣时，与昭有旧，同郡周生等
谋害帝，昭闻而步陟险，邀生于崤渑之间，止生，生不
肯。昭泣与结诚，生感其义，乃止昭因与斫枣树，共盟
而别。昭虽有阴德于帝，口终不言，人莫知之。信行著
于乡邻。建安十六年，百姓闻马超叛，避兵入山者千
馀家，饥乏，渐相劫掠，昭常逊辞以解之。是以寇难”消
息，众咸宗焉。故其所居部落中三百里无相侵暴者。
幽州刺史杜恕尝过昭所居草庐之中，言事论理，辞
意谦敬，恕甚重焉。太尉蒋济辟不就，朝廷以戎车未
息，征命之事，且须后之，昭以故不即征。后𫖮休复与
庾嶷荐昭，有诏访于本州评议、侍中韦诞。駮曰：“礼贤
征士，王政之所重也。古者考行于乡，今𫖮等位皆常
伯纳言，嶷为卿佐，足以取信，附下罔上，忠臣之所不
行也。昭宿德耆艾，遗逸山林，世所高尚，诚宜嘉异”，乃
从诞议也。